सन् १९८० मा आजकै दिन : जिम्बाब्वेमा अश्वेत प्रधानमन्त्री
सन् १९८० मा आजकै दिन (मार्च ४) मा रोबर्ट मुगावे जिम्बाब्वेका प्रधानमन्त्री बनेका थिए । उनी जिम्बावेका पहिलो अश्वेत प्रधानमन्त्री हुन् । १९२४ फेब्रुअरी २१ मा कुटुमामा जन्मिएका मुगावे १९७५ मा जिम्बाब्वे अफ्रिकन नेसनल युनियनका अध्यक्ष बनेका थिए ।
काठमाडौँ — सन् १९८० मा आजकै दिन (मार्च ४) मा रोबर्ट मुगावे जिम्बाब्वेका प्रधानमन्त्री बनेका थिए । उनी जिम्बावेका पहिलो अश्वेत प्रधानमन्त्री हुन् । १९२४ फेब्रुअरी २१ मा कुटुमामा जन्मिएका मुगावे १९७५ मा जिम्बाब्वे अफ्रिकन नेसनल युनियनका अध्यक्ष बनेका थिए ।श्वेतविरुद्ध छापामार युद्ध गरेका मुगावे बेलायतीले आह्वान गरेको शान्तिवार्ता स्विकार्दै राजनेताका रूपमा उदाउन सफल भएका थिए । त्यसताका मार्क्सवादी–लेनिनवादी नेताका रूपमा परिचित मुगावे १९९० को दशकपछि भने समाजवादी नेताका रूपमा चिनिएका थिए ।मुगावेले जिम्बाब्वेमा ३७ वर्ष शासन गरे । उनी १९८० देखि १९८७ सम्म प्रधानमन्त्री र १९८७ देखि २०१७ सम्म जिम्बाब्वेका राष्ट्रपति थिए । १९८० को निर्वाचनमा सफलता चुमेपछि विश्वभर चर्चित बनेका मुगावे अन्ततः आफ्नी पत्नीलाई उत्तराधिकारी बनाउने प्रयासपछि सत्ताबाट बाहिरिएका थिए ।मुगावेको दल जिम्बाब्वे अफ्रिकन नेसनल युनियन–प्याट्रिओटिक फ्रन्ट (जानु–पीएफ) र विपक्षी दल मुभमेन्ट फर डेमोक्र्याटिक चेन्ज (एमडीसी) ले उनीविरुद्ध संसद्मा महाभियोग दर्ता गर्ने प्रक्रिया सुरु गरेपछि उनले राजीनामा दिएका थिए । मुगावेको २०१९ सेप्टेम्बर ६ मा ९५ वर्षको उमेरमा सिंगापुरमा निधन भएको थियो ।